TACC ลุยตั้งตู้กดเครื่องดื่มร้อนครบ 750 ในปีนี้-คาดรายได้รวมไม่ต่ำกว่า 15% ตามแผน
TACC ลุยติดตั้งตู้กดเครื่องดื่มร้อนครบ 750 ในปีนี้-มั่นใจปี 60 แตะ 1,500 เครื่องตามแผน มองแนวโน้มรายได้รวมในปีนี้จะเติบโตไม่ต่ำกว่า 15% ตามแผน คาดจำหน่ายสินค้า Sanrio ดันยอดขาย พร้อมตั้งเป้าหมายเพิ่มสัดส่วนรายได้จากต่างประเทศเพิ่มเป็น 12% จากปีที่ผ่านมาอยู่ที่ 8% ของรายได้รวม 
13 พ.ค. 2559

นายชัชชวี วัฒนสุข ประธานกรรมการบริหาร บริษัท ที.เอ.ซี.คอนซูเมอร์ จำกัด (มหาชน) หรือ TACC เปิดเผยว่า ผลการดำเนินงานในไตรมาส 1/59 ของบริษัทฯเติบโตอย่างแข็งแกร่ง เนื่องจากได้รับโอกาสจาก 7-Eleven ซึ่งเป็นพันธมิตรทางธุรกิจต่อกัน (Key Strategic Partner) ให้เพิ่มจุดจำหน่ายกาแฟลาเต้ จากเดิม 2,500 แห่ง ขยายเป็น 5,000 แห่ง เนื่องจากความนิยมเพิ่มสูงขึ้น
ขณะเดียวกันยอดขาย ชานม ชาเย็น และชามะนาว ในมุมกาแฟสด All cafe ก็มีอัตราการเติบโตที่แข็งแกร่งตามการขยายจำนวนมุมกาแฟสด (All Cafe) ในร้าน 7-Eleven ที่เพิ่มขึ้นกว่าเท่าตัว จาก 1,000 จุด ในปีที่ผ่านมา เป็น 2,300 จุด ในปีนี้ หรือเพิ่มขึ้น 1.3 เท่า
สำหรับความคืบหน้าในการติดตั้งเครื่องกดเครื่องดื่มร้อนอัตโนมัติ (Vending Machine) ภายในเดือน พฤษภาคม นี้ จะมียอดติดตั้ง 138 เครื่อง คาดว่าภายในสิ้นปีนี้ จะติดตั้งครบ 750 เครื่อง และในปี2560 ติดตั้งเพิ่มอีก 750 เครื่อง รวมเป็น 1,500 เครื่อง กระจายใน 7-Eleven ทั่วประเทศตามแผน มูลค่าลงทุนรวม120 ล้านบาท ซึ่งเป็นเงินที่ระดมทุนได้จากการขายหุ้นให้กับประชาชนทั่วไปเป็นครั้งแรก (IPO) ในปีที่ผ่านมา
ทั้งนี้ มั่นใจว่าแนวโน้มรายได้รวมในปีนี้จะเติบโตไม่ต่ำกว่า 15% ตามแผน ซึ่งในส่วนนี้ยังไม่นับรวมกับรายได้จากธุรกิจใหม่ เป็นตัวแทนจำหน่ายสินค้าลิขสิทธิ์คาแร็คเตอร์ ตัวการ์ตูนชั้นนำในกลุ่ม Sanrio แต่เพียงผู้เดียวใน 7-Eleven ซึ่งจะเริ่มวางจำหน่ายสินค้าลิขสิทธิ์ในเดือนสิงหาคม-ธันวาคมนี้ มั่นใจว่าจะช่วยผลักดันยอดขายของบริษัทเติบโตอย่างแข็งแกร่ง
นอกจากนี้นบริษัทยังคงเดินหน้าขยายตลาดต่างประเทศอย่างต่อเนื่อง โดยเตรียมขยายตลาดไปยังประเทศกัมพูชา จีน และลาว ซึ่งถือเป็นตลาดที่มีศักยภาพ เพื่อรองรับการเติบโตที่แข็งแกร่ง หลังเปิดเสรีประชาคมเศรษฐกิจอาเซียน (AEC) โดยตั้งเป้าหมายเพิ่มสัดส่วนรายได้จากต่างประเทศเพิ่มเป็น 12% จากปีที่ผ่านมาอยู่ที่ 8% ของรายได้รวม และอยู่ระหว่างศึกษาการขยายช่องทางการส่งออกในต่างประเทศเพิ่มเติม